ดอลล์อ่อนค่าหลังตลาดวิตกเฟดชะลอขึ้นดบ.
ดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (12 พ.ค.) เนื่องจากข้อมูลเศรษฐกิจสหรัฐโดยรวมที่อ่อนแอส่งผลให้นักลงทุนเชื่อกันว่าธนาคารกลางสหรัฐ (FED) อาจจะชะลอการปรับขึ้นอัตราดอกเบี้ยออกไป
13 พ.ค. 2558

สำนักข่าวอินโฟเควสท์ รายงานว่าค่าเงินยูโรเมื่อคืนนี้ (12 พ.ค.) แข็งค่าเมื่อเทียบดอลลาร์สหรัฐที่ระดับ 1.1220 ดอลลาร์สหรัฐ จาก 1.1158 ดอลลาร์สหรัฐ ขณะที่เงินปอนด์เพิ่มขึ้นที่ 1.5676 ดอลลาร์สหรัฐ จากระดับ 1.5590 ดอลลาร์สหรัฐ
ค่าเงินดอลลาร์สหรัฐปรับลงเทียบกับสกุลเงินเยนที่ 119.89 เยน เทียบกับระดับ 120.10 เยน และลดลงเมื่อเทียบกับฟรังก์สวิสที่ระดับ 0.9286 ฟรังก์ จาก 0.9335 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7991 ดอลลาร์สหรัฐ จากระดับ 0.7901 ดอลลาร์
นักลงทุนต่างระบายการถือครองดอลลาร์ เนื่องจากข้อมูลเศรษฐกิจสหรัฐที่มีการเปิดเผยเมื่อเร็วๆนี้ได้แสดงให้เห็นว่าเศรษฐกิจสหรัฐประสบปัญหาในการฟื้นตัวในช่วงไตรมาสแรกของปีนี้ ซึ่งทำให้มีความไม่แน่ใจเกี่ยวกับช่วงเวลาที่เฟดจะเริ่มปรับขึ้นอัตราดอกเบี้ย และเป็นปัจจัยที่กดดันดอลลาร์
สำหรับเมื่อคืนนี้ กระทรวงแรงงานสหรัฐเปิดเผยว่า การเปิดรับสมัครงานในเดือนมี.ค.ลดลงแตะ 4.994 ล้านตำแหน่ง จากระดับที่มีการปรับทบทวนของเดือนก.พ.ที่ 5.144 ล้านตำแหน่ง และตัวเลขล่าสุดยังต่ำกว่าคาดการณ์ของนักวิเคราะห์ส่วนใหญ่ที่ 5.158 ล้านตำแหน่งด้วย